半世逢场作戏, 险些儿误了终焉计。 白发劝东篱, 西村最好幽栖, 老正宜。 茅庐竹径, 药井蔬畦, 自减风云气。 嚼蜡光阴无味, 旁观世态, 静掩柴扉。 虽无诸葛卧龙冈, 原有严陵钓鱼矶, 成趣南园, 对榻青山, 绕门绿水。 【耍孩儿】穷则穷落觉囫囵睡, 消甚奴耕婢织? 荷花二亩养鱼池, 百泉通一道青溪。 安排老子留风月, 准备闲人洗是非, 乐亦在其中矣。 僧来笋蕨, 客至琴棋。 【二】青门幸有栽瓜地, 谁羡封侯百里? 桔槔一水韭苗肥, 快活煞学圃樊迟。 梨花树底三杯酒, 杨柳阴中一片席, 倒大来无拘系。 先生家淡粥, 措大家黄虀。 【三】有一片冻不死衣, 有一口饿不死食。 贫无烦恼知闲贵, 譬如风浪乘舟去, 争似田园拂袖归? 本不爱争名利。 嫌贫污耳, 与鸟忘机。 【尾】喜天阴唤锦鸠, 爱花香哨画眉。 伴露荷中烟柳外风蒲内, 绿头鸭黄莺儿啅七七。